 UZuma uzibe izinkinga ze-ANC KwaZulu-Natal News24Durban - Sishuba kakhulu kunakuqala isimo mayelana nobuholi be-African National Congress ANC KwaZulu-Natal njengoba lobu obudliwe yivoti engqungqutheleni ebimhla ziyisi-5-8 kuLwezi Novemba wezi-2015, bunikela eNkantolo eNkulu yaseMgungunsdlovu mhla zingama-30 kwephezulu buyoyicela ukuba ihudule lobu obukhona, buphume ehhovisi laleli qembu.Lokhu kuzokwenzeka nje, yingenxa yesinqumo sale nkantolo esithe ubuholi be-ANC KwaZulu-Natal - obuholwa nguMnu Sihle Zikalala - buqokwe engqungqutheleni ebingekho emthethweni.Ekhuluma neLANGA uMnu Senzo Mchunu obengusihlalo we-ANC KWaZulu Natal ngesikhathi kuyiwa engqungqutheleni yangowezi-2015 - uthe udaba lokuhlakazwa kobuholi obukhona bekungamele ukuthi luze luye enkantolo.Yinto nje le obekufanele yenzeke ngemuva kukuphuma kwesinqumo mayelana nengqungquthela. Kakufanele ngabe basahleli ehhovisi. Bahleli nje ngoba besekwa wubuholi bukazwelonke ukuba baqhubeke basebenze.UMengameli Jacob Zuma elapha emasontweni amane edlule, kusho yena mathupha ukuthi ubuholi obukhona mabungaphumi ehhovisi, mabuqhubeke nokusebenza besebudlulisa icala ngoba bazolinqoba kwazise bunento ephathekayo. Kuwumkhuba wakhe umengameli ukuthi athi icala linesigqi kodwa uma sekuyiwa enkantolo limgingqe.Kakusasethusi lokhu akushoyo. Into eyenza abone ukuthi icala linesigqi, yingoba ufuna lobu buholi buqhubeke bayokweseka uDkt Nkosazana Dlamini-Zuma engqugqutheleni yangoZibandlela Disemba. Into okumela ngabe bayayiqonda la wukuthi ingqungquthela yangoZibandlela kayisona isiqalo nesiphetho, kusho uMnu Mchunu.Uthi ingqungquthela yangowezi-2015 bekungafanele nokuthi ize ihlale kwasekuqaleni futhi noMengameli Zuma uyakwazi lokho.Ufike sinomhlangano ngayo le ngqungquthela, waziswa ukuthi ngeke kulunge ukuthi ihlale ngenxa yezinkinga ebezikhona obekufanele zilungiswe ngaphambi kokuba ihlale naye wavumelana nathi. Ubuyele emuva wazisa isigungu esiphezulu ngalokhu sambuyisa esezothi mayihlale ingqungquthela.OLUNYE UDABA: USenzo Mchunu ubalule izindlela zokuvota eziwumkhoshosho emagatsheni e-ANCSiphindile samtshela ukuthi ngeke kulunge ukuthi ihlale, samnika nezizathu, wathi ngeke asabuyela emuva ayothi mayingahlali, makusale sekuqhutshekwa ihlale. Isinqumo sokuhlala kwengquthela sithathwe ngamalunga amancane, angafikile nakwayisi-7 esigungu esiphezulu. Bavumelane ngokuthi iqhubeke ngoba bona bekuleli qeqebana elinomengameli, lanyathelwa ngezinyawo izwi lezinkumbi zabantu abezithi mayingahlali, kusho uMchunu.Okhulumela i-ANC KwaZulu-Natal, uMnu Mdumiseni Ntuli, ukuphikile ukuthi bahleli ngesinqe esisodwa - ngenxa yomhla zingama-30 kwephezulu - into ezokwenzeka enkantolo wukuthi bazobe beyolalela ukuthi laba abathi makuhlakazwe ubuholi lokhu bakusho ngasiphi isizathu.Ngeke sivume eyokuthi sihlakazwe ngoba kukhona abantu abangahambisani nokuba khona kwethu ehhovisi. Thina into esizobe siyiyela enkantolo - ngaphandle kwale yokuyolalela eyokuthi masihlakazwe - siyobe siyodlulisa icala. Yiyona-ke into emqoka kithina leyo njengamanje, kusho uMnu Ntuli.UMnu Mchunu oke wathula nya abanye osopolitiki begiya ngendaba yokungabi semthethweni kobuholi be-ANC KwaZulu-Natal, ungomunye wabaholi baleli qembu abatuswa ngokungazwani nhlobo nenkohlakalo - okuke kwavela izindaba zokuthi uze udliwa yizembe nje yingoba ubevala ompompi balabo abebezitapela emalini yabakhokhi bentela.Njengoba zigijimisana enkantolo KwaZulu-Natal, kuxabene ubendle nase-Eastern Cape ngenxa yemiphumela yengqungquthela ebingoMandulo Septhemba eqoke uMnu Oscar Mabuyane njengosihlalo we-ANC egingqa phansi uMnu Phumulo Massualle.Isigungu esiphezulu se-ANC sithumela ithimba elizoyozama ukuxazulula kulesiya sifundazwe. UMnu Gwede Mantashe onguNobhala Jikelele we-ANC uthe isigungu sithuma uDkt Sbu Ndebele - ozohola leli thimba - uNkk Rejoice Mbaudafhasi, uNkk Joyce Moloi noMnu Sdumo Dlamini - hhayi uMnu Fikile Mbalula noMnu David Mahlobo njengoba kuke kwezwakala.Izinkinga zase-Eastern Cape ngenye yezinto ezenze uMnu Tokyo Sexwale wathi ingqungquthela yangoZibandela ingase ibe nezinkinga, washo amazwi acishe afane naweNkosi Albert Luthuli eyawasho engqungqutheleni yeSouth African Congress of Democrats ngowe-1958 eGoli athi: Isizukulwane esizayo siyophimisela emathuneni ethu... Yena uthe isizukulwane esizayo siyoyahlulela kabi i-ANC. 